
Munthu Wosapemphera 


Tinakumana koyamba pakati pa namondwe woopsa. Nga- 
khale tinakwera chombo chimodzi, zoti nayenso anali mo- 
mwemo ndinazidziwa chombocho chitasweka n’kulowa 
m’nyanja. N’kutheka kuti ndinamuona pakati pa amali- 
nyero a Chikanaka omwe ankayendetsa chombocho. Ko- 
ma kunena zoona, sindinkadziwa zoti nayenso anali mo- 
mwemo chifukwa chombo cha Petite Jeanne, chinali chita- 
dzaza moziziritsa thupi. Kuwonjezera pa amalinyero a 
Chikanaka aja, omwe analipo 10, m’chombochi munali- 
nso woyang’anira katundu, kaputeni wachifalansa koma- 
nso woyang’anira chombocho. 

Chombochi chinayenda ngati nkhono kuchokera ku 
Rangiroa chitasenza anthu pafupifupi 85. Anthuwa anali 
ochokera ku Paumotu ndiponso ku Tahiti. Pagulu la anthu 
amenewa panali azibambo, azimayi komanso ana ndipo 
aliyense anatenga kabokosi kake ka katundu wogulitsa— 
pamenepa sitikuwerengera mikeka yogonera, mabulange- 
te komanso timaphukusi tosawerengeka tazovala. 

Nyengo yofufuza ngale ku Paumotu inali itafika ku- 
mapeto tsopano ndipo asodzi ambiri anali paulendo wo- 
bwerera kwawo ku Tahiti. M’chombochi munalinso ama- 
londa ena 5 omwe ankakagula ngale ku Paumotu. Pa anthu 
5 amenewa panali awiri a ku America; wina anali Ah 
Choon—ndinali ndisanaonepo Mtchayina woyera kwa- 

mbiri ngati ameneyu; wina anali wa ku Germany ndipo 
wina anali Myuda wa ku Poland, pamenepo ndiye kuti 
ndatchula ogula ngale onse 5. 

Kunena zoona, malonda anayenda bwino kwambiri 
nyengo imeneyo. Pakati pa ogula ngalefe palibe amene 
ankadandaula, ndipo ndi mmenenso zinalili ndi anthu 
okwana 85 omwe anakwera nawo chombochi. Zonse zina- 
yenda bwino kwambiri ndipo tonse tinkayembekezera 
mwachidwi kukapuma komanso kukapitidwa mphepo ina 
ku Papeete. Monga ndanenera kale, chombo cha Petite Je- 
anne chinali chitasenza katundu woposa msinkhu wake. 
Chombochi chinkayenera kunyamula katundu wa matani 
70 basi ndipo kunena chilungamo, kunali kuchizunza 
kwambiri kuchisenzetsa katundu komanso anthu ochuluka 
ngati mmene chinachitira pa nthawiyi. 

M’ zipinda zapansi munali mutadzaza ndi matumba 
a ngale komanso makokonati opangira mafuta. Ngakhale 
m’chipinda chomwe ife tinakwera munali mutadzaza ndi 
matumba a zikamba za nkhono. Chinali chozizwitsa ndi- 
thu kuti amalinyero ankatha kuyendetsa bwinobwino cho- 
mbo cholemedwachi. Ndingakuuzeni kuti mmene cho- 
mbochi chinadzazira, zinali zosatheka kumayendayenda. 
Munthu amene akufuna kusuntha ankafunika kuyenda 
m’malere ndipo ukakhala usiku anthu ankangoti ndu-u, 
atagona pansi ngati matumba achimanga. Munthu akama- 
yenda ankangoponda mitu ya anzake ndipo zimene ndiku- 
kuuzanizi si nkhambakamwa ayi. 

Kuwonjezera pa anthu omwe anasanjana ngati ma- 
tumbawa, panalinso nkhumba, nkhuku, matumba a zilazi, 
ndipo m’mwamba monse munkalendewera makokonati 
oti anthu akamva ludzu aziboola n’kumamwa komanso 
nthochi zoti akamva njala azithothola n’kumadya. Pali- 
ponse pamene ungayang’ ane panali patamanganamangana 

zinthu. 

Zinali zoonekeratu kuti ulendo wake ukhala wama- 
vuto. Ndipo ngati tikanati tiyende masiku awiri kapena 
atatu, zikanatheka pokhapokha mphepo yochokera ku- 
m’mwera ikanakhala kuti inkaomba mwamphamvu. Ko- 
ma ayi ndithu, mphepoyi sinkaomba mwamphamvu. Tita- 
ngoyenda kwa maola 5 okha, kamphepo kochepa komwe 
kankaomba kanasiyiratu ndipo usiku wonse kunali bata 
lochititsa mantha. M’mawa kutacha, nyanja inangoti zi-i 
ndipo unkati ukatsegula maso n’kuona mmene nyanjayo 
inadekhera, mutu unkatha kuyamba kukupweteka. 

Pa tsiku lachiwiri tili pa ulendowu, mzibambo wina 
anafa. Mzibamboyu anali wochokera kuchilumba china 
chakum’mawa, ndipo anali msodzi waluso zedi pankhani 
yotola zikamba zokhala ndi ngale kuchokera m’nyanja. 
Munthuyu anafa ndi matenda a nthomba. Inali nthomba 
ndithu ndipo zoti mliriwu unalowa bwanji m’chombochi 
popeza pamene tinkachoka ku Rangiroa palibe anamvapo 
zoti kwabuka mliriwu, izo ndiye sindikudziwa. Ngakhale 
zinali ngati kutulo, chilungamo chake chinali choti inali 
nthomba ndithu ndipo inali itapha kale bambo mmodzi, 
moti anthu enanso atatu inali itawayala kale kumsana. Pa- 
libe chomwe tikanachita kuposa kungokhala n’kumadi- 
kirira kufa. Sitikanakwanitsa kupatula kapena kusala 
odwala matenda oopsawa, komanso palibe chomwe tika- 
nachita kuti tiziwasamalira. Kunena zoona, tinapanikizana 
ngati nsomba zam’chitini. Kungochokera pamene munthu 
woyamba uja anafa, tonse tinkangokhala ngati taweruzi- 
dwa kuti tife. 

Usiku umenewo, woyang’anira katundu uja, woya- 
ng’anira chombocho, Myuda wa ku Poland uja komanso 
asodzi okwana 4 anathawa m’chombochi pogwiritsa 
ntchito maboti apangozi. Anthu amenewa atangochoka, 

sitinamvenso za iwo. M’mawa kutacha, kaputeni anamiza 
mwadala maboti omwe anatsala ndipo ife tinatsala manja 
ali m’khosi. 

Tsiku limenelo kunafa anthu awiri, tsiku lotsatira 
kunafa anthu atatu, ndipo tsiku linalo nambalayi inalu- 
mpha n’kufika pa 8. Zinali zodabwitsa kuona mmene 
anthu anailandirira nkhaniyi—anthu ankafuna kukomoka 
ndi mantha. Ngakhalenso kaputeni uja, yemwe dzina lake 
linali Oudouse, nayenso anali ndi mantha aakulu moti 
ankangoti ichi wanena, ichi wanena. Kaputeniyu anali wo- 
chokera ku France ndipo anali wonenepa kwambiri moti 
ukamuyang’ana, thupi lake linkangooneka ngati phiri 
lalikulu lopangidwa ndi mafuta okhaokha. 

Munthu wa ku Germany uja, anthu awiri a ku Ame- 
rica komanso ineyo, tinagula mowa wonse womwe unali 
m’chombocho ndipo tinayamba kuupapira. Mfundo yo- 
mwe tinkayendera inali yodabwitsa kwambiri. Tinkaona 
kuti ngati thupi lathu litadzaza ndi mowa, ndiye kuti ka- 
chilombo kalikonse ka nthomba komwe_ kangalowe 
m’thupi mwathu kazingowaukiratu. Mfundo imeneyi ina- 
tithandiza kwambiri. Komabe ndilape pano kuti ngakhale 
Kaputeni Oudouse komanso Ah Choon, omwe sanachite 
nawo zimenezi, nawonso sanagwidwe ndi matendawa. 
Mfalansayu sanamwe mowa ngakhale dontho, pomwe Ah 
Choon ankadziletsa n’kumangomwa botolo limodzi pa- 
tsiku. 

Dzuwa linkawamba koopsa ndipo kunja kungoti du- 
u. Kenako kunayamba kuomba mpemera womwe unachi- 
titsa kuti kugwe mvula. Tisanameyi, mvulayo inatitsuku- 
luza kotheratu. Mvulayi itakata, dzuwa linang’ambikanso 
ndipo linkachititsa kuti nthunzi izinyamuka kuchokera 
m’nyanja muja moti tonse tinaphikikiratu ndi kutentha. 
Nthunzi imeneyi sinali yabwino ngakhale pang’ ono. Inali 

ngati nthunzi ya imfa chifukwa inkatenga majeremusi ma- 
miliyoni ambirimbiri kuchokera m’nyanja muja n’kuma- 
walowetsa m’chombo tinakwerachi. Ndiye tikaona kuti 
majeremusi ambiri alowa m’thupi mwathu, tinkatenga 
mabotolo awiri kapena atatu a mowa wamphamvu kwa- 
mbiri n’kuwakhuthulira kukhosi. Komanso tinkawonjeze- 
ra chiwerengerochi nthawi iliyonse yomwe ankaponyera 
munthu wakufa ndi matenda a nthomba m’nyanja muja. 
Anthu ankachita zimenezi kuti apeze pokhala ndipo ma- 
shaki omwe ankasambira pafupi ndi chombocho ankatsu- 
ka mkamwa. 

Tinamwa mowawu kwa sabata yathunthu, ndipo ke- 
nako unatha. Ndimaona kuti unachita bwino kutha, apo 
bi-i bwenzi ine kulibe lero. Ndikutero chifukwa zomwe 
zinachitika pambuyo pake zinkafuna munthu woganiza 
bwinobwino. Munthu woledzera sakanapulumuka ndipo 
ndikukuuzani kuti ndi anthu awiri okha amene anapulu- 
muka m’chombochi—ineyo komanso munthu wina wosa- 
pemphera, malinga ndi mmene Kaputeni Oudouse anka- 
mutchulira pamene ndinkamva koyamba za iye chombo- 
chi chitabanduka. Koma tibwereranso pa nkhani imeneyi. 

Chakumapeto kwa mlungu umenewo ndinaona chi- 
pangizo choyezera mphepo chomwe chinakolekedwa pe- 
napake. Pamene tinkachoka ku Paumotu, chipangizochi 
chinkasonyeza 29.90, ndipo sizinali zachilendo kuona 
manambala amenewa akusintha n’kufika pa 29.85 kapena 
30.00, mwinanso mpaka 30.05. Koma kuona manamba- 
lawa akutsika n’kufika pa 29.62, kunali kokwanira kudzi- 
dzimutsa ngakhale munthu woledzera. 

Ndinaitana Kaputeni Oudouse kuti adzaone zime- 
nezi ndipo nayenso ananditsimikizira kuti wakhala akuona 
manambalawo akutsika kwa maola angapo. Ndi zochepa 
zomwe akanachita, ndipo anayesetsa kuchita mbali yake. 


MUNTHU WOSAPEMPHERA 


Anamanga nsalu zomwe zinkayendetsa chombochi, ku- 
njata zingwe zopulumutsa anthu kenako n’kumadikirira 
kubwera kwa mphepo. Chinthu chokhacho chimene ana- 
lakwitsa ndi zomwe anachita mphepoyo itafika. Iye ana- 
pitirizabe kuyendetsa chombocho mopita chitsogolo, zo- 
mwe munthu woona patali sakanachita atazindikira kuti 
kumene akupitako n’kumene mphepoyo ikuchokera. 

Kunena zoona, tinali malo oipa kwambiri. Ndinka- 
tha kuona zimenezi pachipangizo choyezera mphepo chi- 
ja, chomwe tsopano manambala ake anali atatembenuka 
n’ kumangokwera kupita m’mwamba. Ndinachita mantha 
kwambiri moti ndinayamba kuuza Kaputeni Oudouse kuti 
titembenuze chombocho n’kuthawa mphepoyo. Koma ayi 
ndithu, tinakangana mpaka kupsetsana mitima ndipo Ka- 
puteni Oudouse sanasinthe maganizo. Ndimaona kuti vuto 
lalikulu linali loti ogula ngale anzanga aja sanali kumbali 
yanga. Iwo ankaganiza kuti ineyo ndi ndani kuti ndiziuza 
Oudouse zochita, ngati kuti ndinkadziwa bwino njira za- 
panyanja kuposa Kaputeniyu yemwe ankatha kuyendetsa 
chombocho atatsinzina! 

Nyanja inalusiratu ndipo mafunde oopsa ankanya- 
muka mochititsa nthumazi. Sindidzaiwala mmene nyanja 
inachitira pamene mikuntho itatu inadutsa mongotsatiza- 
na. Namondwe woyamba anatekesa chombocho moopsa. 
Monga mmene zimakhalira mphepo yoopsa ikadutsa, cho- 
mbocho chinatuluka mumkuntho woyamba chili ndi bala 
lalikulu. Ndipo ndingakuuzeni kuti zingwe zomwe zina- 
mangiriridwa zija zinapulumutsa okhawo amene anali ndi 
mphamvu. Zinali zomvetsa chisoni kuona azimayi, ana, 
nthochi, makokonati, nkhumba, mabokosi oikamo malo- 
nda komanso anthu omwe anatenga matenda anthomba, 
zonse zikusesedwa ndi namondweyo n’kukhuthukira 
m’nyanya. 

Namondwe wachiwiri anatekesa chombocho popa- 
nda wolimbana naye moti mbali zina za chombochi zi- 
nasosokeratu. Mlongoti wansalu zoyendetsera chombocho 
unaduka n’kuulukira m’mwamba. Mphepoyi inanyamula- 
nso chikhuvu cha anthu omvetsa chisoni komanso katundu 
yemwe anapulumuka ulendo woyamba uja ndipo zonse zi- 
nalowa m’nyanja yolusayo. Ndikukuuzani kuti namo- 
ndweyu anali chigumula chosesa miyoyo ya anthu. Anthu 
ankakokoloka mitu italoza kutsogolo, ena cham’ mbali, 
ena akugubuduka ngati miyala, ena akuzungulira ngati 
nguli komanso ena akunjanja ngati mpira. Omwe anali ndi 
timphamvu ankagwira ndi moyo wawo wonse zingwe ka- 
pena matabwa omwe anali mbali yomwe anakhuthukira- 
yo. Koma ndikunena pano kuti anthu amenewa sanalimbe 
kwa nthawi yaitali chifukwa anzawo enanso omwe anka- 
kokoloka ankawagwira miyendo komanso malaya ndipo 
chifukwa cholemedwa, matabwawo ankathyoka n’kupita 
nawo limodzi, ndipo ena ankangopezeka kuti manja awo 
atopa moti iwowo limodzi ndi anzawo anawagwirawo 
ankayendera limodzi n’kukalowa m’nyanja kuti khovo-o. 

Ndinaona bambo wina akugwa n’kumenyetsa mutu 
wake pansi moti mutuwo unabanduka ngati dzungu. Ke- 
nako ndinatembenuka n’kuona mapiri amafunde omwe 
ankabwera chapoteropo, ndipo ndinaganiza zothawira 
mkati kuti ndipulumutse moyo wanga. M’mbuyo mwanga 
munkabwera Ah Choon komanso mmodzi wa anthu a ku 
America aja. Nawonso anali ataona tsoka linkabweralo. 
M’kanthawi kochepa mafunde aja anakhuthukira m’cho- 
mbocho ndipo nditacheuka ndinaona munthu wa ku Ame- 
rica uja akukokoloka ndi madzi ngati chipsipsi cha mzi- 
mbe. Ah Choon anagwira thabwa lachiwongolero cha 
chombocho ndipo mphepo ya namondweyo inali ikumu- 
ulutsa ngati chovala moti miyendo yake inkangoti kata- 

lakatala m’mwamba. 

Mwatsoka lanji, mzimayi wina wonenepa kwambi- 
ri—mzimayi ameneyu ayenera ankalemera makilogalamu 
250—ananyamulidwa ndi mphepo ndipo anagwira 
m’khosi mwa Ah Choon ndi dzanja lake lamanja. Ndi 
dzanja linalo anagwira m’malinyero wina wa Chikanaka 
yemwe ankawongolera chombocho. Pa nthawi imeneyo, 
chombocho chinapikuka n’kudzapendekeka moopsa ndi- 
po matupi enanso a anthu osawerengeka anakhuthukira 
m’nyanja kuti po-o. Manja a Ah Choon komanso m’ma- 
linyero uja analephera kupirira moti onse limodzi ndi 
mzimayiyo ananyamuka n’kukalowa m’nyanja. Ndinaona 
Ah Choon akundiyang’ana momvetsa chisoni pamene 
ankayenda ulendo wake womaliza wokalowa m’nyanja. 

Kenako kunadutsa namondwe wachitatu. Namo- 
ndwe ameneyu anali woopsa kwambiri kuposa awiri aja. 
Pa nthawi imene namondweyo ankafika, aliyense anali 
atakonzeka. Mwachitsanzo, ena anagwira mwamphamvu 
matabwa, zingwe kapena chilichonse chomwe chinawa- 
yadikira. Kunena zoona, tonse tinali titatheratu moti ndi- 
naona ena ali wefuwefu kumayesa kukwawira malo ote- 
tezeka kuti mphepo kapena mafunde zisawatenge. Theka 
la anthu amene anadzazana m’chombochi pamene tinka- 
nyamuka ku Paumotu linali litalowa kale m’nyanja. Ogula 
ngale aja limodzi ndi ine tinayesetsa kuthandiza azimayi 
komanso ana, omwe mwina chiwerengero chawo chinali 
chokwana 15 kuti akalowe m’chipinda chamkati ndipo 
atangolowa tinawatsekera. Koma n’zomvetsa chisoni kuti 
zomwe tinawachitirazi sizinawathandize kwenikweni. 

Kunena zoona pa moyo wanga wonse, sindinao- 
neponso mphepo ikuomba mwamtundu umenewo ndipo 
ndinali ndisanaganizirepo kuti mphepo ingaombe cho- 
ncho. Ndikukuuzani kuti sindingakwanitse kufotokoza 

bwinobwino mmene mphepoyo inkaombera, ndipo ndi 
ndani amene angakwanitse kufotokoza maloto oipa? 
Mphepoyo inali yoopsa kwambiri moti inkatha kung’a- 
mba zovala pathupi la munthu, ndipo sindikukunamizani 
ayi. Mwina ena a inu mungamaganize kuti ndikungo- 
kokomeza, koma dziwani kuti mkulukulu ngati ine sindi- 
ngakhale pano n’kumakubwatikani ndi mabodza. Ndikuti 
inkapulula zovala m’matupi athu ndipo ndili siltyasi. Si- 
ndikukupemphani kuti mukhulupirire zimene ndikune- 
nazi, ndikungokufotokozerani zimene ndinaona ndi maso 
angawa. 

Pali nthawi zina pomwe ngakhale mwiniwakene si- 
ndikhulupirira kuti moyo wanga unadutsa m’zinthu zo- 
opsa ngati zimenezo. Ndikutero chifukwa munthu sanga- 
kumane ndi mphepo imeneyo n’kukhalabe ndi moyo. Inali 
mphepo yoopsa kwambiri, ndipo kuopsa kwake kunkawo- 
njezerekawonjezerekabe n’kufika poti sindingapeze ma- 
wu oti n’kupereka chithunzithunzi chokwanira cha zimene 
zinkachitika. Tangoyerekezerani kuti mukuombedwa ndi 
mchenga wolemera matani mabiliyoni ambirimbiri ndipo 
mchengawo ukuthamanga paliwiro la makilomita 90, 100 
kapena 120, mwinanso kuposa pamenepo, pa ola limodzi. 
Ndiye tayerekezerani kuti mchengawo ndi wosaoneka 
komanso wosakhudzika. 

Mukhoza kuyerekezera zonsezi, komabe simunga- 
mvetsebe mmene mphepoyo inkaombera. Mwinanso 
mchenga si chitsanzo chabwino, koma tiyerekezere kuti 
mukuombedwa ndi matope, matope osaoneka komanso 
osakhudzika, matope olemera kwambiri ngati chitsulo. 
Ayi, zinali zoposa pamenepo. Chinenero ndi njira yomwe 
anthu amagwiritsa ntchito pofotokoza zochitika zodziwika 
bwino zam’moyo, koma sichingakwanitse kufotokoza 
bwinobwino zochitika zoopsa ngati mphepo ndikunenayi. 

Mwinanso zikanakhala bwino ndikanangosiya, osayesa 
mn komwe kudzivutitsa kukufotokozerani za kuopsa kwa 
mphepoyi. 

Ndingakuuzeni kuti anamondwe awiri oyamba aja 
sanali kanthu tikawayerekezera ndi mphepoyi. Zinka- 
ngokhala ngati nyanja yonse yanyamulidwa m’mwamba 
kuti tumphu-u! N’zoona kuti zinthu zambiri zinali zitapita 
kale ndi madzi, komabe Kaputeni Oudouse ataona kuopsa 
komangopitabe kutsogolo nyanja itapenga mwamtundu 
umenewu, anatulutsa chida chomwe ankachidalira. 

Ndinali ndisanaonepo chinthu changati chimenechi 
m’zombo zomwe zinkayenda panyanjayi. Anali nangula 
wodabwitsa kwambiri. Nangulayu anali ndi chitsulo cho- 
khala ngati ngowe kutsogolo kwake komanso anali ndi 
zinthu zinazake zokhala ngati mapiko. Ndinaona Kaputeni 
Oudouse akutulutsa chinthu chimenechi n’kuchivungira 
m’mwamba moti chinauluka ngati mbalame n’kukalowa 
m’madzi kuti cho-o. Nangulayo anakaluma pansi pa nya- 
nja ndipo chingwe chachitali chinagwira chombocho kuti 
chisapite ndi mphepo. Zimenezi zinachititsa kuti chombo- 
cho chizingovinavina pamalo amodzi. 

Mpaka pano ndimaonabe kuti zinthu zikanatiyende- 
ra tikanakhala kuti tinaganiza mofulumira n’kuthawa 
mphepo yoopsayi. Komanso ndimaona kuti zinthu sizika- 
nafika poipa kwambiri zikanakhala kuti sitinayang’aniza- 
ne ndi mphepoyo mwachindunji. Chimenecho ndi chi- 
mene chinatipweteketsa. Thupi langa lonse linaferatu po- 
yesa kupirira mkuntho wamphepoyo ndipo ndinangotsala 
pang’ono kutaya mtima n’kusiya chingwe chomwe ndina- 
gwira. Pamene tinkafika pakati pa namondweyo zinka- 
ngokhala ngati ndili kutulo. Mungadabwe nditakuuzani 
kuti pakati pa namondweyo panalibepo mphepo ngakhale 
pang’ono ndipo kamvekedwe kake kanali kodwalitsa ko- 

manso kochititsa chizungulire. 

Kumbukirani kuti kwa maola ambiri tinali tiku- 
ngokhalira kugwira mwamphamvu zinthu kuti tisapite ndi 
mphepo, moti minofu yathu inali itakokekakokeka. Ndiye 
tangoganizirani kuti mwadzidzidzi zingopezeka kuti 
mphepo yonse yasiya. Ndikukumbukira kuti ndinkango- 
mva ngati ndakhuta mpweya mofanana ndi chibaluni 
chopopa kapena chubu chanjinga. Koma zimenezi sizi- 
nakhalitse ndipo chiwonongeko chotheratu chinali kutso- 
golo kwathu. 

Popeza pamalowa panalibe mphepo, nyanja inalu- 
mpha n’kudzati piku-u, kupita m’ mwamba. Zikuoneka ku- 
ti mphepo yomwe inkaomba kuchokera mbali zonse n’ku- 
mabwera pamalo opanda mpweyawa, ndi imene inkanya- 
mula mafunde oopsa omwe ankawinduka panyanjayi. Ko- 
ma zoopsa ndi zakuti pakatipo panalibe mphepo yoti izi- 
letsa mafunde oopsawa choncho ankangotumphuka ngati 
phala lolimba lomwe likubwadamuka mumphika womwe 
waikidwa pamoto wamphamvu. Mafunde ake anali aatali 
sizinaonekenso, aatali ngati mapiri, ndipo kuona mafunde 
amenewo kukanatha kuchititsa munthu kudziipitsira 
m’kabudula. Kenako mapiri amafundewo anayamba kuti- 
khuthukira pamitu. 

Wopulumuka mafunde amenewo anali mwamuna 
ndipo ndikuganiza kuti si anthu ambiri amene anaonapo 
nyanja ikunyamuka m’malere ngati mmene zinachitikira 
pa nthawiyi. Mafundewo ankagwa ngati mvula ndipo ma- 
dontho ake anali aakulu ngati akukhuthuka mumgolo. 
Ndinakuuzani kuti anali aatali ngati mapiri—koma ayi, 
ndimakunamizani—anali oposa pamenepo. Ukawaya- 
ng’ana, ankangokhala ngati akuchokera kumwamba. Ku- 
nali kuphulika kwakukulu kwa madzi ndipo ankagwera 
paliponse ngati madontho masauzande ambiri a mvula. 

Ankati ena kukhuthuka, ena n’kumabwera pambuyopo. 
Nyanja inali itanyangala ndipo kuopsa kwake kunali 
koposa maloto alionse oopsa kuwaphatikiza pamodzi. 
Zinkangokhala ngati taikidwa mumphika n’kumatakasi- 
dwa. Zomwe zinachitika pamenepo zinali chipasuko ko- 
manso chiwonongeko chotheratu. 

Ndikukuuzani kuti komwe kunapita chombo cha 
Petite Jeanne sindinakuone. Munthu Wosapemphera uja 
nayenso anandiuza kuti sakudziwa kuti chombocho china- 
lowera kuti. N’kutheka kuti chinaphwasukiratu, kunye- 
nyeka, kenako n’kusanduka phala. Pamene maganizo anga 
ankabwereramo, ndinali ndili m’madzi. Zoti ndapezeka 
bwanji m’ madzimo, palibe chomwe ndinkadziwa. Ndima- 
ngokumbukira pang’ono ndikuona chombo cha Petite Je- 
anne chikuphulika ndipo zimenezi zinachitika n’kuthwa- 
nima kwa diso. Pamene ndinkatsegula maso anga, ndinali 
ndili m’nyanja. Koma kunena za zonse zimene zinachitika 
pakati pa nthawi imene ndinaphethira ndi nthawi imene 
ndinayang’ana, sindizikumbukira ngakhale pang’ ono. 

Kaya chinachitika n’chiyani, koma nkhani ndi ya- 
kuti ndinali m’madzi tsopano ndipo ndinkangofunika ku- 
chita zonse zomwe ndikanatha kuti ndidzipulumutse, zo- 
mwenso zinalibe chiyembekezo chilichonse. Mphepo inali 
ikuombabe. Nditaponya maso ndinaona kuti panyanjapo 
pankawinduka mafunde ang’onoang’ono. Pamenepo ndi- 
nazindikira kuti ndachoka pakati panamondwe woopsa 
uja. Mwamwayi, pamalowa panalibe mashaki omwe aka- 
nanditola n’kundikhwasula. Namondweyo anali atamwa- 
za zidutswa zachombo chija moti timatabwa topulumuka 
tinkangoti yandayanda pamwamba pa madzi. 

Ndinapitirizabe kusambira ndipo kenako ndinaona 
chimodzi mwa zitseko za chipinda chosunga katundu chi- 
ja. Mvula yamphamvu inali ikukhuthuka ndipo ndi mwayi 

wokhawokha kuti chitsekochi chinkayandama molowera 
kumene ndinali. Nditangochiona, ndinadziwa kuti ndikho- 
za kukhala ndi moyo kanthawi kotalikirapo, ndikuta- 
nthauza ngati mashaki akanapanda kundigwitsa ntchito. 

Kwa maola atatu, ndinapitirabe kupalasa ndipo pa 
nthawiyi ndinali nditatseka maso anga n’kuika maganizo 
onse pa ntchito yopuma mpweya wokwanira kuti ndisafe, 
kwinaku ndikuyesetsa kupewa kupuma madzi omwe 
ankawinduka ndi mafunde n’kumafuna kundimiza. Pa 
nthawi imeneyi m’pamene ndinamva mawu. Mvula ija 
inali itakata ndipo mphepo komanso mafunde zinali zita- 
yamba kusiya. Nditaponya maso ndinaona chitseko china. 
Pachitseko chimenechi panali Kaputeni Oudouse ndi 
Munthu Wosapemphera uja. Anthu awiriwa ankamenya- 
nirana chitsekocho, mwina ndinene kuti Mfalansayo ndi 
amene anali ndi vuto chifukwa ankakaniza mnzakeyo ku- 
gwira chitsekocho. 

“Paien noir!” ndinamumva Kaputeni Oudouse 
akukuwa m’Chifalansa, ndipo pamene ankanena zimene- 
zi, ananyamula phazi lake n’kumusasantha nalo Mkana- 
kayo pakamwa moti analenguka n’kulowa m’madzi. 

Zovala zonse za Kaputeni Oudouse zinali zitapita 
ndi mphepo, kupatulapo nsapato zokha. Nsapatozi zinali 
zazikulu komanso zolemera ngati zitsulo moti kumume- 
nya nazo mnzake pakamwa kunali kulakwa kwakukulu. 
Ndinamuona Mkanakayo akudzilimbitsa kuti abwererenso 
pachitsekocho, koma tsopano ankasambira motaya mtima. 
Ankati akamayandikira chitsekocho, Mfalansayo ankamu- 
opseza ndi mwendo wake. Akamachita zimenezi anka- 
mutchula Mkanakayo kuti Munthu Wosapemphera. 

“Ndikhozatu kubwera komweko kudzakuswa mutu 
mfiti iwe!” ndinamukuwira. 

Chimene chinachititsa kuti ndisapiteko n’choti ndi- 


13 


MUNTHU WOSAPEMPHERA 


nali nditatopa kwambiri. Pa nthawiyi, kungoganizira zo- 
sambira kunkandichititsa nseru. Choncho ndinangoitana 
Mkanaka uja kuti abwere tidzagwiritse ntchito chitseko 
changa. Posakhalitsa anafikadi ndipo anandiuza kuti dzina 
lake ndi Otoo komanso kuti kwawo ndi ku Bora Bora. 
Anandiuzanso kuti chitseko chimene Kaputeni Oudouse 
ankachitira mithulo chija chinali chake moti Mfalansayo 
anapezeka pachitsekocho atamumvera chisoni n’kumu- 
itana. Zikuoneka kuti Munthu Wosapempherayu anaona 
Kaputeni Oudouse atabanika ndi kusambira pakati pa nya- 
nja, akuoneka kuti alibiretu chiyembekezo choti apulu- 
muka. Koma kenako atamusonyeza chifundo anangope- 
zeka kuti wamugalukira n’kumuthamangitsa pachitseko 
chakecho moti ndi mtima wake wankhanzawo anafika 
pomuonetsa Mkanakayo zidindo zajombo yake. Nditamva 
zimenezi ndinaona kuti chisonidi chinaphetsa nkhwalli. 
Umu ndi mmene zinakhalira kuti ndikumane ndi 
Otoo. Iye sankakonda zolimbana ndi munthu. Anali mu- 
nthu wabwino kwambiri, woganizira ena komanso wa- 
chikondi kuposa mkazi. Otoo anali munthu wotalikirapo 
komanso wokulupala moti anali wofuka minofu ngati 
chiphona. Ngakhale sankakonda zandewu, Otoo sanali 
munthu wamantha. Anali wolimba mtima ngati mkango, 
ndipo m’zaka zotsatira ndinamuona akuchita zinthu zoo- 
psa kwambiri zomwe sindinaoneponso munthu wina aku- 
zichita. Chimene ndikutanthauza ndi choti ngakhale sa- 
nkakonda ndewu komanso zokokanakokana ndi anthu, 
Otoo sanali munthu woti zinthu zikavuta n kuthawa. Ndi- 
po akaputidwa kunkakhala fumbi moti aliyense ankadzi- 
wanso zoti kwayipa akayamba kuzipulumutsa zibakera. 
Mpaka pano sindimaiwala zomwe anamuchita Bill 
King. Pa nthawi imeneyo tinali tili ku German Samoa. 
Kudera limeneli anthu ankatama Bill King chifukwa cha 

nkhanza zake pa nkhani yogogoda anthu. Munthu ame- 
neyu anali khuluku wotheratu. Komanso ankadziwa ku- 
gwiritsa ntchito manja ake pogulula anthu mano. Ndiye pa 
tsikuli, Bill King ndi amene anayambitsa ndewu powu- 
mbudza Otoo mateche awiri komanso kumuwaza ma- 
mbama angapo, kufikira pemene Otoo anaona kuti aku- 
funika kuchitapo kanthu. Otoo anali wodekha komanso 
wopirira kwambiri. Anali mphiri, njoka yofatsa koma yoti 
ikaluma, yalumiratu. 

Sindikuganiza kuti ndewuyo inatenga ndi mphindi 
zinayi zomwe. Mosadziwika bwinobwino ndinangoona 
Otoo akutembenuka m’malere n’kuyamba kumusambitsa 
Bill King chokweza. Pamene ndewuyo inkatha, Bill King 
anali atathyoka nthiti zinayi, mkono komanso phewa. 
Otoo sankadziwa_ chilichonse chokhudza masewera 
ankhonya ngati mmene zinalili ndi Bill King. Iye anka- 
ngodziwa kumusamalira munthu basi. Ndikukuuzani kuti 
zinamutengera Bill King miyezi itatu kuti awongokere 
kumatenda odzibweretserawa, omwe anawalandira mo- 
wolowa manja kuchokera kwa Otoo pagombe la Apia. 

Uku ndinangodutsako, tiyeni tibwerere kunkhani 
yathu. Ndimakamba zoti ine ndi Otoo tinakwera limodzi 
chitseko chija. Ndiye zimene tinkachita ndi zoti wina aka- 
kwera pachitsekocho n’ kumagona, wina ankasambira aku- 
kankha chitsekocho thupi lake lili m’madzi. Kwa masiku 
atatu, usana ndi usiku, tinapalasa chitsekocho koma osa- 
ona mtunda. Moyo wathu unali pachiswe ndipo ine ndinali 
nditatayiratu mtima. Nayenso Otoo ankangodziyankhulira 
yekha ngati wamisala m’chinenero chakwawo. Mafunde 
omwe ankatimiza mobwerezabwereza anachititsa kuti 
tisafe ndi ludzu ndipo tikakhuta madziwo dzuwa linka- 
tiwamba n’kutisumbudzula zipumi moti ndi madzi amche- 
rewo tinatuwiratu ngati abakayawo. 

Pamapeto pake, Otoo anapulumutsa moyo wanga. 
Ndinangozindikira ndili pagombe lina, mwina mapazi 
makumi awiri kuchokera m’madzi, ndipo ndinali ndita- 
phimbidwa ndi masamba kuti ndisapse ndi dzuwa. Otoo 
ndi amene anandikokera pamenepa n’kundivindikira ndi 
masambawo. Nditatembenuka ndinamuona atagona pa- 
mbali panga. Kenako ndinagonanso moti ndinadzidzi- 
muka usiku Otoo akuyesa kundimwetsa madzi a kokonati, 
atagunditsa chibanthu chake pamilomo yanga. 

Ndife tokha amene tinapulumuka muchombo cha 
Petite Jeanne. Kaputeni Oudouse ayenera anatopa n’kusi- 
ya kuyesayesa pakati pa nyanjayo ndipo patatha masiku 
angapo tinaona chitseko chomwe ankachitira mithulo chi- 
ja chitakocheza kugombe popanda munthu. Ine ndi Otoo 
tinakhala ndi anthu apadokolo kwa mlungu umodzi kufi- 
kira pamene kunabwera chombo china chomwe chinkapita 
ku Tahiti. Tisanachoke, tinapanga mwambo wosinthana 
mayina. Chakum’mwera kwa nyanjayi, mwambo umene- 
wu unali wofala kwambiri. Kusinthana mayina kunka- 
chititsa kuti anthu awiri azigwirizana kwambiri kuposa 
anthu apachibale. Ineyo ndi amene ndinamuuza kuti tichi- 
te mwambowu ndipo Otoo anagwirizana nazo. 

“Zili bwino mbuyanga,” anatero Otoo m’Chitahiti. 
“Anthufetu takhala masiku atatu tikulimbana ndi imfa.” 

“Imfa inatilumiradi mano, koma yalemba m’ma- 
dzi,” ndinatero ndikumwetulira. 

“Chimene chija ndiye chamuna, mbuyanga,” ana- 
tero Otoo, “anthufetu tinafika poitseka pakamwa imfa.” 

“N’chifukwa chiyani ukunditchula kuti ‘mbuya- 
nga’?” ndinamufunsa nditakhumudwa. “Usaiwaletu kuti 
tasinthana mayina. Iweyo ukuyenera kumanditchula kuti 
Otoo ndipo ine ndikuyenera kumakutchula kuti Charley. 
Kwa iweyo ndikhala Otoo ndipo kwa ineyo ukhala Cha- 

rley mpaka kalekale. Ndi mmenetu mwambo umanenera. 
Ndipo tikadzamwalira—ngati zingadzachitike kuti taka- 
khalanso ndi moyo kuseri kwa mitambo—ineyo ndidza- 
khalabe Otoo kwa iwe ndipo iwe udzakhalabe Charley 
kwa ine.” 

“Chabwino mbuyanga,” anayankha Otoo nkhope 
yake ikuwala ndi chisangalalo. 

“Ukupitirizabetu!” ndinatero mokhumudwa. 

“Musadandaule ndi zimene zikutuluka pakamwa 
panga mbuyanga?” anatero Otoo. “Apa ndi pakamwa pa- 
kudya zamchere. Mumtima mwangamu inuyo ndi Otoo 
kwa ine. Ndikakhala pansi n’kumaganizira za ine, ndizi- 
khalanso ndikuganizira za inu. Anthu akatchula dzina la- 
nga, ndizikumbukira za inu. Ndipo kaya ndi kuseri kwa 
mitambo, inuyo mudzakhalabe Otoo kwa ine mpaka kale- 
kale. Zili bwino, si choncho mbuyanga?” 

Ndinayesa kubisa kachimwemwe kanga ndipo ndi- 
namuuza kuti zili bwino. 

Kenako tinasiyana ku Papeete. Ine ndinatsala pado- 
ko lakumeneko kuti ndipitidweko mphepo ina ndipo Otoo 
anabwerera kwawo ku Bora Bora. Patatha milungu 6 ndi- 
namuonanso akutulukira. Ndinadabwa kwambiri ndi zi- 
menezi chifukwa anandiuza kuti ali ndi mkazi ndipo aku- 
funa kubwerera kwawo n’kukayamba moyo watsopano 
ndi banja lake. 

“Kodi mukufuna kupita kuti mbuyanga?” anandi- 
funsa Otoo titangopatsana moni ndipo ine ndinakhwinya- 
titsa mapewa anga posowa chonena. Kunena chilungamo, 
limeneli linali funso lovuta kwambiri. 

“Padziko lonse lapansi,” ndinamuyankha choncho. 
“Padziko lonse—konse kumene kuli nyanja komanso zi- 
lumba.” 

“Tikhala limodzi,” anatero Otoo. “Mkazi wanga uja 

anamwalira.” 

Ndikufuna ndikuuzeni kuti sindinakhalepo ndi 
mchimwene wanga, koma zimene ndinaonapo pakati pa 
anthu apachibale, ndisakunamizeni, sindinaonepo munthu 
amene anakhalapo ndi mchimwene wake wabwino kwa- 
mbiri ngati mmene zinalili ine ndi Otoo. Otoo anali ngati 
mchimwene wanga weniweni, bambo anga komanso mayi 
anga, zonse mwa munthu mmodzi. Ndipo ndingakuuzeni 
kuti ndakhala ndi moyo wabwino komanso wolongosoka 
chifukwa cha Otoo. 

Kunena zoona, sindinkafuna kumukhumudwitsa. 
Nthawi zonse ndinkafuna kumachita zinthu zoyenera pa- 
maso pake. Chifukwa cha Otoo sindinkafuna kumachita 
zinthu zomwe zikanandiyalutsa pagulu kapena kudetsa 
dzina langa. Ndinkakhala ndi mantha oopa kumukhumu- 
dwitsa ndikaganizira mmene ankandilemekezera, kundi- 
konda komanso kundilambira. Ndimakumbukira nthawi 
zingapo pamene ndinangotsala pang’ono kulumphira 
m’mavuto, koma nditaganizira za Otoo ndinabweza phazi 
langa. 

Otoo ankandinyadira ndipo zimenezi zinachititsa 
kuti ndiziyesetsa mmene ndingathere kuti ndisamachite 
zinthu zopanda nzeru. Kunena moopa Mulungu, ndinga- 
kuuzeni kuti panatenga kanthawi kuti ndiphunzire mfundo 
imeneyi chifukwa Otoo sankandidzudzula kapena kundi- 
tsutsa ndi mawu akaona kuti ndikulowera kutchire. Anka- 
ngondiponyera diso lake ndipo disolo likafika pa ine, chi- 
kumbumtima chinkandigwira moti ndinkadziletsa kuti 
ndisachite zosokonekera. Pang’ono ndi pang’ono ndina- 
yamba kumva kuwawa kwambiri ndikaganizira momwe 
zochita zanga zinkamukhudzira moti ndinatsimikiza mti- 
ma kuti ndiziyesetsa kumachita zoyenera nthawi zonse. 

Tinakhala limodzi kwa zaka 17. Kwa zaka 17 anali 

phewa langa lotsamira, ankandiyang’anira ndikamagona 
komanso kundisamalira ndikamadwala. Ndikavulala 
ankatsuka mabala anga ndipo nthawi zina ankavulala 
chifukwa cha ine poyesa kunditeteza. Nthawi zonse tinka- 
yenda limodzi pamaulendo apanyanja. Tinayenda pa Nya- 
nja ya Pacific kuchokera ku Hawaii mpaka ku Sydney, 
komanso kuchokera ku Torres Strait mpaka kuzilumba za 
Galapagos. Tinayenda kuchokera kuzilumba za New He- 
brides n’kukazungulira ku Louisiades, New Britain, New 
Ireland, komanso ku New Hanover. Chombo chathu chi- 
nasweka maulendo atatu, koyamba pafupi ndi zilumba za 
Gilberts, kachiwiri kuzilumba za Santa Cruz, ndipo kachi- 
tatu kuzilumba za Fiji. Tinadutsa paliponse pomwe tika- 
napeza makobidi. Tinkachita malonda a ngale, makokotati 
opangira mafuta, zikamba zankhono, ziphapha za zombo 
zakufa, ndi zina. 

Maulendo amenewa anayambira ku Papeete, Otoo 
atangondiuza kuti apita nane limodzi pamaulendo anga 
apanyanja. M’masiku amenewo ku Papeete kunali malo 
omwera mowa komwe asodzi, amalonda, makaputeni ko- 
manso anthu oyenda panyanja ankapita akafuna kupha 
ludzu komanso kuiwalako mavuto. Koma ndisanameyi, 
anthu ankadziiwala akakhala malo amenewa ndipo kunka- 
khala kuusamba mowa. Ena ankachita kufika pongolowa 
m’botolo lamowa momwemo. Ndimadzimvera chisoni 
kuti nthawi zambiri ndinkachokako usiku kwambiri, zo- 
mwe sizinali zoyenera malinga ndi kuopsa kwa derali. 
Kaya ndichokako nthawi yanji, Otoo ankadikirira n’kuo- 
netsetsa kuti ndakafika bwino kunyumba. 

Poyamba ndikamuona ndinkamwetulira. Kenako 
ndinayamba kumukalipira ndipo zitandikwana ndinamu- 
masulira n’kumuuza kuti ine si mwana woti azichita ku- 
ndilondola kulikonse. Nditangomuuza mawu amenewa, 

anasiya kundidikirira moonekera. Koma tsiku lina, ndi- 
namuona atabisala kuseri kwa mtengo wamango. Apa 
mn’ kuti patatha sabata imodzi nditamuuza mawu aja. Ziku- 
oneka kuti sanasiye kuonetsetsa kuti moyo wanga ndi 
wotetezeka moti ankakhala tcheru kuti pasapezeke wo- 
ndichita chipongwe ndikamabwerera kunyumba. 

Nditangozindikira zimenezi, nzeru zinabwereranso 
m’mutu mwanga. Ndinayamba kuona kuti ndingachite 
bwino kumachoka kumowako nthawi yabwino. Ndiye 
nthawi zina zinkachitika kuti ndili kumowako mvula n’ku- 
yamba kukhuthuka. Nthawi zambiri zikatere m’pamene- 
nso macheza ankabeba kwabasi. Koma ndikangoganizira 
za Otoo ali pansi pamtengo wamango, akunyowa ndi 
mvula pondidikirira, mtima unkayamba kundiwawa kwa- 
mbiri moti ndinkailowa mvula n’kumapita kunyumba kuti 
ndikafike nthawi yabwino pakhomo. Kunena zoona, Otoo 
anandithandiza kuti ndikhale munthu wabwino popanda 
kutulutsa mawu. 

Chinthu china chochititsa chidwi ndi Otoo chinali 
chakuti anali munthu wamfundo zake. Iye monga Munthu 
Wosapemphera, sankadziwa chilichonse chokhudza ma- 
khalidwe a Chikhristu. Anthu onse apachilumba chakwa- 
wo ku Bora Bora anali Akhristu ndipo Otoo anali munthu 
yekhayo pachilumba chonse cha Bora Bora yemwe anali 
wosapemphera. Iye ankakhulupirira kuti akadzafa ndiye 
kuti zonse zathera pomwepo. Pa moyo wake, chofunika 
kwambiri chinali kukhala bwino ndi anthu komanso ku- 
machita zinthu mwachilungamo. Kwa iyeyo kuchitira mu- 
nthu chipongwe kunali koipa kwambiri kuposa kumupha, 
ndipo ndimakhulupirira kuti ankalemekeza kwambiri zi- 
gawenga kusiyana ndi anthu achinyengo omwe anka- 
phimba anthu m’maso pomachita zabwino pagulu, kuseri 
akuchita makhalidwe oipa. 

Ponena za ine, Otoo sankagwirizana ndi zoti ndi- 
zichita zinthu zomwe zingandipweteketse. Nkhani yotcho- 
va juga analibe nayo vuto chifukwa nayenso ankatchova 
juga osati pang’ono. Koma kuyenda usiku, iye ankatero, 
ndi koopsa kwambiri kwa munthu. Otoo ankandiuza kuti 
anaonapo anthu akulephera kudzisamalira n’kumango- 
oneka ngati zitsiru, kuika moyo wawo pachiswe kapena 
kumwalira kumene atadwala malungo chifukwa choti 
amangokhalira kugona kumowa. Otoo sankayerekeza ku- 
mwa mowa ndipo ankadana kwambiri ndi anthu omwa 
mowa mosadziletsa. N’kutheka ankayendera mfundo ime- 
neyi chifukwa anaonapo anthu ambirimbiri akuphedwa 
kapena kuchita manyazi chifukwa cha chakumwa. 

Monga ndanenera kale, Otoo ankaonetsetsa kuti zi- 
nthu zikuyenda bwino pa moyo wanga. Nthawi zonse 
ankaganizira zomwe angachite pothandiza kuti zinthu zi- 
ndiyendere bwino. Ankatha kuona mapulani anga n’ku- 
ndithandiza kudziwa zomwe ndingachite kuti ndiwakwa- 
niritse. Otoo ankachita chidwi kwambiri ndi mapulani 
anga kuposa mmene mwini wakene ndinkachitira. Poya- 
mba ndisanazindikire cholinga chake ndinkadana nazo 
kwambiri. Atazindikira zimenezi anayamba kuchita zinthu 
mochenjera n’kumandithandiza maganizo m’njira zosao- 
nekera. Mwachitsanzo, tili ku Papeete, pamene ndinkali- 
ngalira zopanga mgwirizano wamalonda ogulitsa manyo- 
wa ndi tambwali wina dzina lake Randolph Waters, si- 
ndinkadziwa kuti cholinga chake chinali kundiyeretsa 
m’maso. Ngakhale azungu ena ku Papeete sanazindikire 
kuti munthuyu ndi tambwali wotheratu. Ngakhalenso 
Otoo sankadziwa. Koma ataona zimene ndinkachita, ana- 
yamba kuchita kafukufuku wake popanda kundifunsa 
ndipo anatulukira kuti Waters ndi wakuba. 

Chombo cha Waters chitangokocheza pagombe, 

Otoo, yemwe ankangokaikira zochita zake, anapita kuka- 
chita kalondolondo ndipo anatulukira umambala wake 
wonse. Ndikukuuzani kuti ndinazizidwa thupi pamene 
ankandifotokozera nkhani imeneyi. Poyamba ndinkaga- 
niza kuti akungokokomeza moti ndinanyamuka n’kupita 
kwa Waters kuti ndikamufunse za mphekesera ndina- 
mvayo. Pamene ndinkamufunsa nkhaniyi, Waters anango- 
ti zyoli-1 moti posakhalitsa anathawa padokoli n’kupita ku 
Auckland. 

Poyamba, ndivomereze modzichepetsa pamenepa, 
zinkandinyansa kwambiri Otoo akamalowerera bizinezi 
yanga. Koma nditangozindikira kuti ankandifunira zabwi- 
no, ndinayamba kumukhulupirira ndi mtima wonse moti 
ndinkatsatira mosanyinyirika malangizo ake. Otoo anali 
watcheru kwambiri moti ankazindikira mwachangu ngati 
pali mwayi wamalonda omwe angandibweretsere mako- 
bidi. Kunena mopanda jelasi, Otoo ankaona patali. M’ku- 
pita kwa nthawi anakhala mlangizi wanga wodalirika moti 
kenako anafika poidziwa bwino bizinezi yanga kuposa 
mwiniwakene. 

Pa nthawi imeneyo ndinali munthu wachibwana 
kwambiri popeza ndinali mnyamata. Monga mukudziwira 
moyo wamnyamata, ndinkakonda kwambiri akazi kusiya- 
na ndi kupanga makobidi. Komanso ndinkakonda kunjoya 
moti nthawi zambiri ndinkangokhalira kugona kuzisanga- 
lalo. Choncho zinali bwino kuti ndinali ndi munthu 
wokhulupirika yemwe ankayang’anira bizinezi yanga ko- 
manso moyo wanga. Ndimadziwa kuti ndikanapanda ku- 
kumana ndi Otoo, bwenzi nditamwalira kalekale. 

Pazochitika zambiri zomwe ndimakumbukirabe 
mpaka pano, ndingokutchulirani chimodzi. Ndisanayambe 
malonda ogula ngale ku Paumotu ndinkagwira ntchito 
yosaka anthu oti azikagwira ntchito m’mafamu moti ule- 

ndo wina tinapita ku Samoa. Pa nthawi imeneyo, mwayi 
winanso woti ndizisakasaka anthu ogwira ntchito m’ma- 
famu unanditsegukira. Otoo nayenso anavomera kuti andi- 
thandiza ntchitoyi ndipo kwa zaka 6 zotsatira—m’zombo 
zosiyanasiyana—tinkakocheza m’malo oopsa kwambiri 
m’chigawo chonse cha Melanesia. 

Tikakhala kumalowa, nthawi zonse Otoo ankaone- 
tsetsa kuti ali nane pafupi. Kuti tikambirane ndi anthu 
amene tinkafuna kuwalemba ntchito, tinkafunika kukafika 
padoko lawo. Ndiye chimene chinkachitika ndi choti ma- 
boti athu ena komanso chombo chathu zinkaima chapatali 
m’madzi kuti akaona choopsa abwere kudzatipulumutsa. 
Nthawi zambiri tikafika padoko lomwe anthu ake siti- 
kuwadziwa bwinobwino, tinkakhalabe m’boti. Koma kwa 
anthu omwe tikuwadziwa tinkatha kutsika n’kukafika 
kumtunda titatenga katundu wathu wogulitsa. Zikatere, 
Otoo ankaima pamalo abwino n’kugwira mfuti yake 
akuyang’ana uku ndi uku kuti akaona choopsa chilichonse 
ayambe kuziphaphalitsa zipolopolo. 

Nawonso antchito athu omwe ankatidikirira m’ma- 
boti aja ankakhala ndi mifuti yomwe ankaibisa pamalo 
abwino. Ndiye patsikuli, ndinatsika boti lomwe ndina- 
kwera n’kuyamba kufotokozera anthu apachilumbacho 
kuti ali ndi mwayi wokagwira ntchito m’minda ya ku 
Queensland. Anthuwa anali ndi mbiri yoti amadya nyama 
ya anthu ndipo Otoo anakhala tcheru. Nthawi ndi nthawi 
ankandichenjeza akaona zinthu zokaikitsa kapena akazi- 
ndikira kuti anthu ena akufuna kundichita chipongwe. 
Akaona kuti pakufunikira kutero, ankatha kuomba mfuti 
yake ndipo ndinkangozindikira munthu yemwe amafuna 
kundichita chipongweyo wagwera pansi. Limeneli linali 
chenjezo loyamba limene ndinalandira ulendo umenewu 
ndipo ndinayamba kuthawa kuti ndikakwere boti lathu. 

Pamene ndinkakafika pamene panali botilo ndinapeza 
mkono wa Otoo ukundichingamira. 

Ndimakumbukira ulendo wina tili ku Santa Anna, 
zinthu zinafika povuta kwambiri amaliwongo ena atati- 
panikiza. Ndikuthawa kuti ndikakwere boti lathu, ndina- 
peza kuti lakakamira mumchenga. Maboti ena omwe anali 
m’madzi anayamba kutithamangira kuti adzatipulumutse. 
Pa nthawiyi, amaliwongo ambirimbiri anali atafika kale 
moti akanatha kundidula khosi mabotiwo asanafike. Otoo 
ataona kuti zinthu zasolobana anadumphira kumtunda, 
ndipo anafika pamene panali katundu wathu n’kutapa zi- 
nthu zamtengo wapatali n’kuzimwazira mbali zonse. Ana- 
mwaza fodya, ndolo, misompho, mipeni komanso nsalu. 
Amaliwongowo sakanakwanitsa kungoyang’ana zinthu 
zamtengo wapatalizi moti anaima n’kuyamba kuzitola. 
Pamene ankakanganirana zinthuzi, tinakwanitsa kukankha 
boti lathu lija n’ kulowa m’madzi ndipo posakhalitsa tina- 
palasira kwakuya. Pambuyo pa maola anayi, tinakwanitsa 
kupeza anthu okwana 30 pachilumba chomwechi omwe 
anavomera kukagwira ntchito m’mafamu a ku Que- 
ensland. 

Palinso zokhoma zina zomwe tinakumana nazo ku 
Malaita. Chilumba chimenechi chinali ndi anthu ovuta 
kwambiri pazilumba zonse za ku Solomons. Ndingaku- 
uzeni kuti anthu apachilumbachi anali aubwenzi kwa- 
mbiri. Mwina ndinene kuti anali aubwenzi wodabwitsa. 
Mphunosalota, ife sitinkadziwa zoti mudzi wonse unali 
utasonkherana ndalama kwa zaka zingapo kuti adzagulire 
mutu wa mzungu. Anthu amenewa ankakonda kwambiri 
mitu ya anthu ndipo ankafunitsitsa atakhalanso ndi mitu 
ya azungu. Ndiyeno anagwirizana kuti munthu amene 
adzapeze mutu wa mzungu adzatenga ndalama zonse zo- 
mwe ankasonkheranazo. Monga ndakuuzirani kale, anthu- 

wa anali aubwenzi kwambiri ndipo patsikuli ndinali mwi- 
na mapazi 100 okha kuchokera pagombe pomwe tinai- 
mitsa boti lathu. Otoo anali atandichenjeza kale za anthu- 
wa ndipo monga zinkakhalira nthawi zonse, ndikapanda 
kumumvera ndinkakumana ndi mavuto. 

Ndikuchita zanga, mwadzidzidzi ndinangoona mta- 
mbo wa mipaliro ukulunjika pa ine ndipo mipaliro yo- 
kwana khumi ndi iwiri inalowadi m’thupi langa. Nthawi 
yomweyo ndinayamba kuthawa, koma chifukwa chami- 
paliro inalowa m’thuptyo, sindinapite patali moti ndina- 
ngozindikira ndili m’dothi. Amaliwongo aja anayamba 
kundithamangira, altyense chikwakwa chake chili m’ma- 
nja, nkhope zawo zikuonetseratu kuti zili ndi dyera loipa 
lofuna kulekanitsa mutu ndi thupi langa n’kutenga mutu. 
Aliyense wa iwo ankafunitsitsa kukalandira mphoto ana- 
pangana ija. Chifukwa cha chisokonezo chomwe chinali 
pamenepo ndinakwanitsa kuzinda zikwakwa zingapo po- 
dziponyera kumanja komanso kumanzere mumchenga. 

Kenako Otoo anatulukira. Sindinaoneponso munthu 
wodziwa kukonza anthu ngati uyo! Sindikudziwa kuti chi- 
kwakwa anachitenga kuti, koma zomwe anachita pame- 
nepo zinali zodabwitsa. Ndinaona akugwiritsa ntchito chi- 
kwakwacho mwaluso zedi moti chinasonyeza kukhala 
chothandiza kwambiri kuposa mfuti. Iye analowa pakati 
pa amaliwongowo ndipo ali pakatipo anthuwo sakanamu- 
chita chilichonse. Otoo anali atabwera kudzandipulumu- 
tsa, ndipo anali ataudya moto. Mmene ankayendetsera 
mkono wake ndi chikwakwa chija zinali zozizwitsa! Ndi- 
naona mitu ya amaliwongo aja ikuuluka m’ mwamba ngati 
malalanje. Posakhalitsa anthuwo anazindikira kuti kwaipa 
moti analangiza mapazi awo ndipo Otoo anabwera ku- 
dzanditola n’kuyamba kuthawa nane. Pa nthawi imeneyi 
m’pamene koyamba pa moyo wake anabayidwa ndipo 

sanandisiye mpaka anafika pamene panali boti lathu mi- 
paliro inayi italowa m’thupi mwake. Kenako anandisiya 
m’botimo n’kutenga mfuti ndipo chipolopolo chilichonse 
chomwe ankaomba ankathothola nacho munthu. Amali- 
wongowo atathawa, tinapalasa boti lathu n’kupita komwe 
kunali chombo chathu kuti tikalandire chithandizo cha- 
makhwala. 

Kwa zaka 17 tinakhala limodzi ndipo Otoo ana- 
ndithandiza kuti ndikhale munthu. Lero anthu akhoza 
kumanditchula kuti ndine mpondamatiki, koma ndiku- 
nenetsa pano kuti sindikanafika pamenepa popanda Otoo. 

“Tnuyo zidyani ndalama zanu, ndipo zikatha mupe- 
zanso zina,” anatero Otoo tsiku lina. “Panopa si zovuta 
kupeza ndalama. Koma mukadzakalamba, mukhoza ku- 
dzakhala mulibe chilichonse. Chumatu ndi mchira wa 
khoswe. Ndaonapo moyo wa azungu ambirimbiri ine. 
M’madokomu muli azungu ochuluka omwe panopa ana- 
fika potha ntchito ndi ukalamba. Koma kuti muwafunse, 
poyamba anali amphamvu ngati inuyo ndipo ankapeza 
ndalama zankhaninkhani ngati mmene mukuchitiramu. 
Koma lero alibiretu chilichonse. Iwo amangodikirira achi- 
nyamata ngati inu kuti mukakocheze kugombe n’cholinga 
choti akakupempheni ndalama yamowa.” 

“Anyamata achikuda ndi akapolo m’mafamumu. 
Amalandira madola 20 okha pachaka ndipo amafunika 
kugwira ntchito mwakhama. Koma woyang’anira wawo 
sagwira ntchito ngakhale pang’ono. Chomwe amadziwa 
ndi kuloza ntchito komanso kukalipira anthu basi. Ama- 
kwera hatchi yake n’kumayang’anira anyamata ake aka- 
magwira ntchito, koma amalandira madola 100 pachaka. 
Ineyo ndimayenda maulendo apanyanja ndipo ndima- 
landira madola 15 pamwezi. Ndikukuuzani kuti ndima- 
landira ndalama zimenezi chifukwa ndimadziwa kugwira 

ntchito komanso ndimachita khama. Koma mukudziwa? 
Kaputeni amalandira ndalama kuwirikiza kawiri zimene 
ine ndimalandira ndipo amamwa mowa wam’mabotolo 
ataliatali. Koma sindinamuonepo akukoka chingwe kape- 
na kugwira ntchito zina zangozi komanso zoyamwa mpha- 
mvu tikakhala panyanja. Nayenso amangolamulira basi, 
koma amalandira madola 150 pamwezi. Zimenezi zima- 
chitika chifukwa ineyo ndimangogwira ntchito zomutha- 
ndizira, koma iyeyo amadziwa njira zapanyanja. Mbu- 
yanga, ndikuona kuti mungachite bwino kuphunzira kuye- 
nda panyanja, mukhale Kaputeni. 

Otoo anandilimbikitsa kuchita zimenezi. Iye anka- 
yenda nane maulendo apanyanja ngati wondithandizira 
ndipo ankasangalala kuposa wina aliyense ndikamatso- 
golera chombocho. Kenako ndinangomva: 

“N’zoona kuti Kaputeni ndi amene amalandira nda- 
lama zambiri, koma nthawi zonse amafunika kukhala pa- 
nyanja. Ndi mwinichombo amene amadya bwino, ndipo 
iyeyo sagwira ntchito iltyonse. Amangokhala neng’a-a ku- 
nyumba kwake n’kumadikirira kuti ndalama zibwere.” 

“Zoona, komatu chombo ndi chodula, kuti uchigule 
umafunika kukhala ndi madola 5,000. Ndipo chombo cho- 
mwe ungagule ndi ndalama imeneyo ndi chochakachika,” 
ndinamutsutsa Otoo. “Kuti ndiyambe pano kusungira, 
ndalama imeneyo ikhoza kudzakwana nditakalamba.” 

“Pali njira zina zomwe mzungu angapezere nda- 
lama mbuyanga,” anapitiriza Otoo, akuloza chigawo china 
chomwe chinali ndi mitengo ya kokonati yambirimbiri. 

Pa nthawi imeneyo tinali kuzilumba za Solomons. 
Tinkakatenga mtedza winawake m’ mbali mwa zilumba za 
Guadalcanar. 

“Pakati pamtsinje umenewu ndi mtsinje wina wo- 
mwe uli kutsogoloko, pali mtunda wa makilomita atatu,” 

anatero Otoo. “Malowa ndi athyathyathya ndipo ndi aaku- 
lu kwambiri. Panopa malowa akuoneka ngati opanda 
ntchito. Koma zaka zikubwerazi, ndani akudziwa mwina 
akhoza kudzakwera mtengo kwambiri! Anthu akhoza ku- 
dzakupatsani ndalama zankhaninkhani mutawagulitsa ma- 
lo amenewa. Malowa ali pabwino kwambiri moti zombo 
zikuluzikulu zikhoza kumadzakocheza pamenepa. Mu- 
khoza kugula malowa motchipa kwambiri kwa mfumu 
yokalamba yam’dera lino pongoipatsa ndudu zafodya zo- 
kwana 10,000, mabotolo 10 a mowa wotchipa, mfuti imo- 
dzi, zomwe kuziwonkhetsa zonse zikhoza kungokwana 
madola 100 basi. Kenako mukhoza kupeza zikalata za ma- 
lowa, ndipo chaka chamawa, kapena chaka chinacho, mu- 
ngadzakatamuke mutawagulitsa modula n’kupeza ndala- 
ma zogulira chombo chanuchanu.” 

Ndinatsatira malangizowa, ndipo mawu akewa ana- 
kwaniritsidwadi, ngakhale kuti zimenezi zinachitika pata- 
tha zaka zitatu. Ndinapeza zikalata za malowo omwe anali 
mayekala 20,000. Ndinauzidwa kuti malowo akhala anga 
kwa zaka 99 nditalipira kandalama kochepa kuboma. Pa- 
tangotha masiku 99, ndinawagulitsa kukampani ina pa- 
mtengo wodula kwambiri moti ndinakatamuka osati mase- 
wera. Ndi Otoo amene anaona mwayi umenewu. Ulendo 
winanso Otoo anandilimbikitsanso kugula malo ku Don- 
caster. Malowa tinawagula madola 500 ndipo tinawa- 
gulitsa madola 15,000. Otoo ananditsogolera kuti ndika- 
gule minda ku Savaii. Ananditsogoleranso kogula cocoa 
ku Upolu. 

M’kupita kwa nthawi, tinastya kuyenda panyanja 
ngati kale. Tsopano ndinali nditatola chikwama. Ndina- 
kwatira mkazi wokongola n’kumakhala moyo wapa- 
mwamba kwambiri ngati mfumu. Koma Otoo sanasinthe. 
Iye ankaonekabe ngati kale, ankangokhalira kuyendaye- 

nda kaliwo wake ali pakamwa, atavala buluku lake lo- 
tchipa la lava-lava. Mungadabwe nditakuuzani kuti Otoo 
ankakana kugwiritsa ntchito ndalama zomwe tinapangira 
limodzi. Palibe chomwe ankalola kuti ndimuchitire ngati 
njira yomuthokozera. Choncho ndinkangomukonda basi, 
ndipo ndikukhulupirira kuti analandiradi chikondi cho- 
kwanira kuchokera kwa tonsefe. Ndingakuuzeni kuti ana 
anga ankamulambira, ngakhalenso mkazi wanga. Ndima- 
ona kuti akanakhala wina, akanatha kundimenya m’mi- 
mba n’kundilanda mkazi. 

Otoo ndi amene anathandiza ana anga kufika podzi- 
imira paokha. Anayamba ndi kuwaphunzitsa kuyenda. 
Ankakhala nawo pafupi akamadwala. Onse adakali 
aang’ono, ankawatengera kunyanja mmodzimmodzi ndi- 
po anawaphunzitsa kusambira ngati ng’ona. Anawaphu- 
nzitsa zonse zokhudza nsomba komanso njira zozigwirira, 
ndipo ana angawa anasanduka akatswiri pa nkhani ya 
usodzi kuposanso ine. M’thengonso anawaphunzitsa chi- 
modzimodzi. Ali ndi zaka 7, Tom ankadziwa mayina a mi- 
tengo yosawerengeka yomwe ineyo ndinali ndisana- 
mvepo. Ali ndi zaka 6, Mary anatsetsereka pathanthwe 
lina lalitali osavulala—ndinali nditaonapo anthu ena 
amphamvu zawo akugwa mochititsa manyazi pamalo 
amenewa. Ndipo Frank atangokwanitsa zaka 6 ankatha 
kubweretsa kunyumba ndalama zomwe ankatola pansi pa 
nyanja, mwina misinkhu itatu ya munthu wamkulu kulowa 
pansi. 

“Anthu akwathu ku Bora Bora amadana ndi anthu 
osapemphera. Onse ndi Akhristu okhaokha ndipo ineyo 
sindisangalala nawo chifukwa ambiri ndi achinyengo,” 
anandiuza choncho tsiku lina. Pa nthawiyo ndinkamuka- 
kamiza kuti azigwiritsa ntchito ndalama zomwe zinali za- 
ke ndithu ndipo ndinamuuza kuti apite kwawo kukaona 


29 


MUNTHU WOSAPEMPHERA 


achibale ake pogwiritsa ntchito chimodzi mwa zombo 
zathu. Ndinkaganiza kuti avomera kuti akadzipepeseko, 
koma ayi ndithu anakana. 

Ndanena kuti chimodzi mwa zombo zathu, ngakha- 
le kuti kuboma, malinga ndi malamulo apanthawiyo, zo- 
mbozo zinali zanga. Ndinavutika kwambiri kumukaka- 
miza kuti tizichita malonda pamodzi monga munthu ndi 
mnzake posainirana pangano la mgwirizano. 

“Mbuyanga, takhala tili mabwenzi komanso tiku- 
chitira zinthu limodzi kungochokera pamene chombo cha 
Petite Jeanne chinasweka,” anatero Otoo. “Ngati mtima 
wanu ukufuna kuti tichite kusainirana pangano, basi, tiye- 
ni tisainirane panganolo mwalamulo. Ineyo sindikugwi- 
ranso ntchito pano, koma mumandiwonongera ndalama 
zankhaninkhani. Ndimadya, kumwa komanso_ kusuta 
mmene ndingafunire ndipo zimenezi zimatha ndalama. 
Kuwonjezera apo, ndalama zomwe ndimatchovera juga 
sizichoka m’thumba mwanga, koma nthawi zambiri ndi- 
madyetsa ndithu. Indedi, tiyeni tisainirane pangano mwa- 
lamulo. Ndikufunikiradi ndalama. Ndipo ndizipita ku ofe- 
si kwa kalaliki kuti azikandipatsa ndalama zimenezi.” 

Kenako tinasainiranadi pangano. Komabe, zinthu 
sizinasinthe moti chaka chotsatira ndinamupezanso n’ku- 
yamba kumudandaulira. 

“Charley,” ndinamuitana Otoo, “iweyo ndi munthu 
woipa kwabasi. Koma umadziwa kuchuluka kwa ndalama 
zomwe zikuyenera kukhala zako pa nthawi yonse yomwe 
takhala limodzi? Kalaliki wandipatsa pepala ili. Pepalali 
likusonyeza kuti chaka chatha unatenga madola 87 ndi 
masenti 20 okha basi.” 

“Kodi pali ndalama zomwe ndikufunika kubweza?” 
anafunsa mwankhawa. 

“Ayi, ukufunika kulandira masausande ambirimbi- 

ri,” ndinamuyankha. Nkhope yake inawala mosonyeza 
kuti mtima wake wakhala m’ malo. 

“Ndiye zili bwinoti pamenepo,” anatero Otoo. “Ka- 
laliki uja amalemba ndalama zonse zomwe ndatenga. Zo- 
tsalazo ndikadzazifuna, ndidzazitenga, ndipo ndidzatenga 
zonse osasiya ngakhale khodo. Ndikadzangoyerekeza ku- 
peza ina itasowa,” anatero Otoo mwamphamvu, kenako 
anapumira, “ndidzamugwira pakhosi mpaka atandipatsa 
ndalama zanga zonse.” 

Nthawi zonse, mogwirizana ndi zimene ndinatulu- 
kira pambuyo pake, Otoo ankangotenga kandalama ko- 
chepa kwambiri n’kuchititsa kuti ineyo ndizingopeza phi- 
ndu lonse. 

Koma kenako mapeto anafika. Monga zimakhalira 
kuti ubwenzi uliwonse umakhala ndi pothera pake, nthawi 
inafika yoti ndisiyane ndi Otoo. Tinali tili kuzilumba za 
Solomons komwe m’mbuyomo tinachita zazikulu kwa- 
mbiri pamene tinali anyamata. Pa nthawiyi tinali patchu- 
thi, komabe tinaganizanso zoyendera mabizinezi athu pa- 
chilumba cha Florida. Tinkafunanso kukaona ngati n’zo- 
theka kutsegula misika yogula ngale ku Mboli Pass. Cho- 
ncho tinayenda n’kukapuma ku Savo tilinso ndi cholinga 
choti tikachiteko malonda pang’ono. Koma ku Savo kuli 
mashaki olusa kwambiri. Mashakiwa ankakonda derali 
chifukwa anthu ake anali ndi chikhalidwe chosayika anthu 
m’manda. Munthu akamwalira ankangomutenga n’kuka- 
mutayira m’nyanja. Choncho mashaki ankakonda kuzu- 
ngulirazungulira deralo kuti azitola ndiwozi. 

Ndiye patsikuli, ndinakwera bwato kuti ndikafike 
padokoli. Bwatolo linali laling’ono kwambiri ndipo lina- 
nyamula zinthu zoposa msinkhu wake. Mwatsoka lanji, 
tinangozindikira latembenuzika. M’bwatolo munalinso 
anthu 4 omwe anali mbadwa za kuderali. Tonse tinango- 


31 


MUNTHU WOSAPEMPHERA 


zindikira takhuthukira m’madzi ndipo nthawi yomweyo 
tinayamba kusambira. Mwatsoka, chombo chathu chinali 
patali moti tinkaona kuti kuli bwino tingotembenuzanso 
bwatolo n’kukwera m’malo moyamba kusambira molo- 
wera kumene kunali chombocho. Choncho tonse tinka- 
ngosambira pafupi ndi bwatolo ndipo posakhalitsa tina- 
litembenuzanso. Pa nthawi imeneyi ndinamva mmodzi wa 
anthu 4 aja akulira. Munthuyo anali atagwira bwatolo 
mwamphamvu ndipo zikuoneka kuti chinthu china chi- 
nkamukokera m’madzi. Chinthuchi chinamuviika m’ma- 
dzi maulendo angapo ndipo kenako tinangozindikira wa- 
sowa. Inali shaki, shaki inali itamugwira. 

Anthu ena atatu otsala aja, omwe anali patsogolo 
panga anayesetsa kuchita zonse zomwe akanatha kuti 
akwerenso m’bwatolo. Koma zikuoneka kuti anthuwa 
anali ozizira maganizo kwambiri chifukwa onse ankafuna 
kukwera bwatolo nthawi imodzi. Ndinayesetsa kuwaku- 
wira kuti azikwera mmodzimmodzi koma sanandimvere. 
Wina ndinachita kum’menya kumsana, koma zikuoneka 
kuti anali atasokonezeka kwambiri ndi mantha. Pamene 
ankati azikwera, nthawi yomweyo bwatolo linatembenuzi- 
kanso ndipo onse anakhuthukiranso m’madzi. 

Nditaona kuti pavuta, ndinayamba kusambira molo- 
wera kumene kunali chombo chathu. Ndinkaganiza kuti 
mwina wina akhoza kubwera kudzandipulumutsa paboti 
ndisanafike kumene kunali chombocho. Mmodzi mwa 
anthu 4 aja anayamba kunditsatira, ndipo tonse tinkango- 
sambira mwakachetechete. Munthuyo ankasambira pa- 
mbali panga ndipo nthawi ndi nthawi tinkalowetsa mitu 
yathu m’madzi kuti tione ngati sikukubwera shaki. 

Posakhalitsa tinamva kufuula kwa anthu awiri 
omwe anatsala pamene panali bwato lija ndipo tinazindi- 
kira kuti nawonso atengedwa. Nthawi yomweyo ndina- 

lowetsa mutu wanga m’madzi ndipo ndinaona chishaki 
chachikulu chikutitsatira. Posakhalitsa ndinangozindikira 
chili pambalipa ndipo zimene zinachitika pamenepo zinali 
zoopsa kwambiri. Ndinaona ndi maso angawa zonse zi- 
mene zinachitika. Shakiyo inayenda mwamphamvu n’ku- 
mabwera kumene kunali ifeko ndipo ine ndinatembenuka 
moti inandiphonya n’kudutsa. Ndinaona shakiyo ikulo- 
wera kwa munthu ankasambira pambali panga uja ndipo 
inamuluma pamimba n’kumapita naye. Kwa kanthawi 
shakiyo inamukoka akuphiriphitha pamwamba pa madzi. 
Zimenezi zinachitika kwa kamtunda ndithu kufikira pa- 
mene ndinangoona Zi-i. 

Ngakhale ndinali ndi mantha, ndinapitirizabe kusa- 
mbira ndili ndi chikhulupiriro choti palibenso shaki ina 
yomwe ikubwera. Koma panali ina. Kaya shaki imeneyi 
ndi imene inagwira anthu anatsala pamene panali boti lija, 
kaya inali itadya mitembo ya anthu kwinakwake, izo ndiye 
sindikudziwa. Koma nkhani ndi yakuti shaki imeneyi 
sinkachita zinthu mopupuluma ngati mashaki ena aja. Tso- 
pano sindinkasambiranso mofulumira kwambiri chifukwa 
mphamvu zanga zinkathera kulowetsa mutu wanga m’ma- 
dzi kuti ndidziwe pamene shakiyo ikuyendera. Posakha- 
litsa ndinaona shaki ija ikubwera molunjika kumene ndi- 
nali kuti idzandilume ndipo ndinatembenuka n’kuigwira 
mphuno. Komabe, kugundidwa kumeneko kunandikhwe- 
fula kwambiri moti ndinayamba kumira. Mwamwayi ndi- 
nakwanitsa kusiyana nayo ndipo inayambanso kusambira 
mondizungulira. Posakhalitsa inadzambatukanso n’kuma- 
bwera kuti indigwire, koma mwamwayi ndinayizembanso 
poigwira mphuno. Ulendo wachitatu inangondiphonya pa- 
ng’ onong’ono ndipo inandivulaza kwambiri chifukwa ina- 
yalula chikopa changa kuchokera pachigongono mpaka 
paphewa. 


33 


MUNTHU WOSAPEMPHERA 


Kuvulala kumeneku kunanditayitsa mtima. Pa ntha- 
wiyi, chombo chija chinali mwina mapazi 200 kuchokera 
pamene ndinali. Nkhope yanga inali ili m’madzi n’kuma- 
yang’ana kumene shaki ya ili ndipo ndinaiona ikubwe- 
ranso. Kenako ndinangoona thupi lakuda likudutsa pafupi 
nane n’kumalowera kumene kunkachokera shaki ija. Ana- 
li Otoo. 

“Sambirani muzipita kumene kuli chomboko mbu- 
yanga,” anatero Otoo, ndipo anayankhula zimenezi mwa- 
nthabwala ngati palibe choopsa chilichonse chimene chi- 
kuchitika. “Ndimadziwana ndi shaki. Shaki ndi m’bale 
wanga.” 

Ndinamumvera ndipo ndinapitirizabe kusambira 
modzikoka. Otoo ankasambira chapafupi kwinaku akundi- 
teteza kwa shaki ija. Ankachita zimenezi akundilimbikitsa 
kuti ndipitirizebe kusambira. 

“Ndilowe m’madzimu kuti ndikalimbane nayo,” 
anatero Otoo ndipo kenako analowa m’madzi n’kumaka- 
limbana ndi shakiyo. 

Pamene ndinkayandikira chombo chija, mwina ku- 
tangotsala mapazi 30 okha, ndinali nditatheratu. Ndisa- 
kunamizeni ayi, zinthu zinali zitafika poipa kwambiri moti 
ndinkalephera ndi kusuntha komwe. Anthu omwe anali 
m’chombo chia anayamba kutiponyera zingwe, koma zi- 
ngwezo zinali zazifupi kwambiri moti tinkalephera kuzi- 
gwira. Shaki ija itaona kuti tikungosewera nayo popanda 
kuichita chilichonse, inatha mantha. Maulendo angapo 
inangotsala pang’ono kundigwira, koma ulendo ulionse, 
Otoo ankafika pa nthawi yake n’kundipulumutsa. Pamene 
zinafikapa, Otoo akanatha kuthawa, koma sanandisiye 
ngakhale pang’ono. Anakhalabe nane limodzi mpaka pa- 
mapeto. 

“Utsale bwino, Charley!” ndinayesetsa kutsegula 

pakamwa panga movutikira n’kunena mawu amenewa. 

Ndinkadziwa kuti zavuta basi ndipo zinali zitafika 
poti nthawi iltyonse ndikataya mtima n’kusiya kusambira. 
Koma Otoo anaseka n’kunena kuti: 

“Dikirani ndikuonetseni njira yatsopano yokhauli- 
tsira shaki. Ikamachoka pano ikhala itadziwanso.” 

Kenako analowa m’madzi kumbuyo kwanga ko- 
mwe kunkachokera shaki ija. 

“Ingosambirani pang’ono mopita kumanzere,” ana- 
tero Otoo atatulutsanso mutu wake m’madzi. “kuli chi- 
ngwe kumeneko ndipo muchigwire kuti akukokereni 
m’mwamba. Musafooke, pitirizani kusambira mbuya- 
nga!” 

Ndinayamba kusambira molowera kumanzere ndi- 
po ndinayesa kugwira chingwecho maulendo angapo, ko- 
ma ndinalephera. Pa nthawiyo, ndinali nditangotsala pa- 
ng’ono kukomoka. Mwamwayji, ndinangozindikira dzanja 
langa lagwira chingwecho mwangozi ndipo ndinamva wi- 
na akukuwa kuchokera pamwamba. Nditatembenuka ndi- 
nangozindikira Otoo kulibe. Shaki ija inali itamutenga 
ndipo posakhalitsa ndinamuona akuphiriphitha pamwa- 
mba pamadzi. 

“Otoo,” anandiitana mwachizimezime ndipo ndina- 
muona komaliza maso ake akusonyeza kukula kwa chi- 
kondi chomwe anali nacho pa ine. Kameneka kanali ko- 
yamba kumumva akundiitana ndi dzinali, lomwe sanka- 
funa kuligwiritsa ntchito pazaka zonse zomwe tinakhala 
limodzi. 

“Utsale bwino, Otoo,” anatero. 

Kenako shaki ya inamulowetsa m’madzi, ndipo 
anthu anali pamwamba aja anandikokera m’chombo chija 
momwe ndinangofikira kukomoka. 

Kulekana kwanga ndi Otoo kunali kumeneku. Otoo 

yemwe anandipulumutsa n’kundithandiza kukhala mu- 
nthu, yemwenso anandipulumutsa pamapeto pake. Tina- 
kumana koyamba panyanja chombo chomwe tinakwera 
chitasweka, ndipo tinasiyananso panyanja shaki itatipeze- 
ketsa. Kwa zaka 17, tinakhala mabwenzi apamtima, ubwe- 
nzi womwe supezekapezeka pakati pa anthu awiri—wina 
wakuda, wina mzungu. Ngati Yehova kumwambako ama- 
ona mpheta iliyonse yomwe yagwa pansi, ndikukhulu- 
pirira kuti sadzaiwala Otoo mu Ufumu wake. Sindiku- 
kaikira kuti adzamukumbukira ngakhale kuti anali Mu- 
nthu Wosapemphera yekhayo pachilumba chonse cha Bo- 
ra Bora. 


Mukhoza kupeza mabuku ena kwaulere pa linki iyi: Lula 
Pensulo 

